钦定古今图书集成/理学汇编/文学典/第195卷 > 《上吏部侍郎帝京篇启》骆宾王
## 钦定古今图书集成/理学汇编/文学典/第195卷 > 《上吏部侍郎帝京篇启》骆宾王

宾王启，昨引注日，垂索鄙文，拜手惊魂，承恩累息。楚
翚丹质，在荆南以怀惭；辽豕白头，望河东而载恧。宾
王散财易朽，蟠木难容，虽少好读书，无谢高凤，而老
不晓事，有类扬雄。徒以易象六爻幽赞，通乎政本；诗
人五际比兴，存乎国风。故体物成章，必写情于《小雅》；
登高能赋，岂图荣于大夫。盖欲乐道遗荣，从心所好，
非敢希声刻鹄，窃誉雕虫。至若资丑行以自媒，衒庸
音而苟进，固立身之殊路，行己之外篇矣。君侯蕴明
略以佐时，虚灵台以照物。观《梁父》之曲，识卧龙于孔
明；聆康衢之歌，得饭牛于甯戚。是用异人翘首，俊乂
归诚，独此疵贱之资，谬奉清通之盻。虽仲由之瑟，终
閟响于丘门；而宋玉之谣，傥均音于郢路。敢忘下里，
轻用上呈。庶道叶起予，陈卜商之四始。恐吾几失，子
效然明于一言。拜首增惭，忧心如醉。谨启。